Nettali 97: Yeesu, Buur bi, mu ngi ñów
TUUTI ginnaaw bi Yeesu fajee ñaari gumba yi doon yelwaan, dafa dem ci dëkk bu ndaw bu jege woon Yerusalem. Mu ne ñaari taalibeem yi : ‘ Demleen ci biir dëkk bi. Dingeen gis mbaam-sëf bu ndaw. Yewwileen ko, ngeen indil ma ko. ’
Ñu indil ko ko, Yeesu toog ci kowam, daldi dem Yerusalem. Bi mu fa jegee, nit ñu bare ñów teeru ko. Ñi ci ëpp daldi summi seen mbubb te lal ko ci yoon bi. Ñeneen ñi dagg ay bànqaasu tiir, def leen ci yoon bi itam. Ñu nekk di wax ci kow, naan : ‘ Na Yàlla barkeel buur bii di ñów ci turu Yexowa ! ’
Ca jamano yu yàgg ya ci Israyil, buur bu ñu sog a fal, dafa doon yéeg ci mbaam-sëf bu ndaw, dugg ci biir Yerusalem ngir nit ñi gis ko. Loolu la Yeesu di def. Te nit ñooñu ñu ngi wone ne bëgg nañu Yeesu nekk seen buur. Waaye du ñépp a ko bëgg. Li xewoon bi Yeesu demee ca kër Yàlla ga moo koy wone.
Ci kër Yàlla gi, Yeesu faj na ay gumba ak ay lafañ. Bi xale yi gisee loolu, ñu daldi tagg Yeesu ak baat bu kowe. Saraxalekat yi daldi mer. Ñu ne Yeesu : ‘ Ndax dégg nga li xale yi di wax ? ’
Yeesu tontu leen ne : ‘ Waaw, dégg naa ko. Ndax masuleen a jàng lii ci Biibël bi : “ Ci gémmiñu xale yu ndaw la Yàlla di jaar ngir tagg am ? ” ’ Xale yi daldi kontine di tagg ki Yàlla def buur.
Bëgg nañu mel ni xale yooyu, du dëgg ? Mën na am ay nit jéem ñu tere wax ci nguuru Yàlla. Waaye ba tey dinañu kontine di wax nit ñi lu rafet lool li Yeesu di defal nit ñi ëllëg.
Yeesu, du ci jamano bi mu nekkee ci kow suuf la naroon a nguuru. Loolu, kañ lay doon ? Taalibe Yeesu yi bëggoon nañu ko xam. Dinañu ci wax ci nettali bii di topp.
Macë 21:1-17; Yowaana 12:12-16.
Laaj yi
- Bi Yeesu ñówee ci benn dëkk bu ndaw bu jege woon Yerusalem, lan la wax talibeem yi pur ñu def ko ?
- Ci li ñuy wone foofu, lan moo xew bi Yeesu jegee Yerusalem ?
- Lan la xale yu ndaw yi def bi ñu gisee Yeesu di faj ñi gumba ak ñi lafañ ?
- Lan la Yeesu wax saraxalekat yi meroon ?
- Naka lañu mënee mel ni xale yi doon tagg Yeesu ?
- Lan la taalibe yi bëgg a xam ?
Leneen li ñu mën a laaj
- Jàngal Macë 21:1-17.
Ni Yeesu dugge ci Yerusalem, fekk Buur la woon, naka la wuutee ak ni kilifa soldaar yi ci Room doon ñibbisi ginnaaw bi ñu gañee xare bi ñu doon def (Macë 21:4, 5; Sak. 9:9; Fil. 2:5-8; Kol. 2:15) ?
Li xale yu góor yu waa Israyil wax bi Yeesu doon dugg ci kër Yàlla gi, dañu ko jële woon ci Psaume 118. Lan la xale yu ndaw yi tey mën a jàng ci loolu (Macë 21:9, 15; Ps. 118:25, 26; 2 Tim. 3:15; 2 Piy. 3:18) ?
- Jàngal Yowaana 12:12-16.
Bànqaasu garabu tiir yi nit ñi amoon bi ñu doon tagg Yeesu, lu ñuy misaal (Ywna. 12:13; Fil. 2:10; Peeñ. 7:9, 10) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn